El bar de ‘La Pérgola’ torna a donar servei en el Triángulo Umbral
28 de març 2022

![](/media/3senylsw/c_pergola.jpg?width=850&height=566.9886363636364)

‘La Pérgola’, ubicada al jardí del Triángulo Umbral del Port de Sagunt, va obrir les seues portes al públic durant les Falles després de la finalització de les obres que es van iniciar a principis de setembre de l'any passat.

**«‘La Pérgola’ per fi està oberta»**, ha manifestat la regidora delegada de Patrimoni Municipal, Ana María Quesada. **«Ens ha costat molt d'esforç, hi ha hagut molta faena darrere, ens hauria agradat que isquera molt abans perquè volíem que estiguera eixe servei obert, però finalment hem pogut tindre esta cafeteria en estos jardins en bones condicions»**, ha explicat.

**«Buscàvem que es donara un bon servei i les referències que tenim són molt bones»**, ha explicat la edil, de manera que segons expressava **«sembla que això està sent així»**. Quesada ha subratllat **«tot l'esforç posat»** pel departament que dirigeix en **«esta obertura tan esperada»**.

Cal recordar que els criteris d'adjudicació de la gestió i explotació d'esta cafeteria van ser que la renda anual mínima siga de 24.684,91 € anuals més IVA (21%), a l'alça. I, pel que fa a l'horari d'obertura i de tancament, la cafeteria ha d'obrir diàriament, inclosos dissabtes, diumenges i festius, com a mínim, de 10.00 a 21.00 hores a l'hivern i fins a la 1.30 de la matinada a l'estiu. Per vacances, descans del personal, malaltia o similars, es podrà autoritzar el tancament de les instal·lacions durant un màxim de 15 dies a l'any. Des de Patrimoni Municipal, que és el departament que ha gestionat l'adjudicació del servei, indiquen que es van presentar cinc ofertes i que va ser adjudicada a la que es va considerar la més avantatjosa per un import de més de 32.000 euros.

La realització de les obres ha propiciat una millora en el bar-cafeteria, concretament en els lavabos, que ha consistit en la reparació i substitució dels revestiments horitzontals i verticals, així com de la fusteria exterior i interior. També, la instal·lació de lampisteria i electricitat, tancament de les terrasses i l'ampliació del seu sòl. A més, s'ha construït una rampa d'accés i s'ha revisat i reparat la xarxa d'evacuació d'aigües residuals i la instal·lació de gas, entre altres actuacions. L'Ajuntament de Sagunt va adjudicar el contracte d'obres de rehabilitació d'esta cafeteria a l'empresa Mampostería Falomir S.L. per un import de 45.962,70 euros, IVA inclòs. En eixe sentit, el bar-cafeteria ha estat adjudicat per un termini de dos anys, prorrogable per un altre més.

*   [](http://www.facebook.com/sharer.php?u=https://aytosagunto.es/va/actualitat/reobertura-cafeteria-la-pergola-triangulo-umbral-2022-03-28/ "Facebook")
*   [](http://twitter.com/share?url=https://aytosagunto.es/va/actualitat/reobertura-cafeteria-la-pergola-triangulo-umbral-2022-03-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/reobertura-cafeteria-la-pergola-triangulo-umbral-2022-03-28/ "Linked In")
*   [](mailto:?body=https://aytosagunto.es/va/actualitat/reobertura-cafeteria-la-pergola-triangulo-umbral-2022-03-28/)